falsk dokument
Falsk dokument, skriftlig tilkendegivelse, som ikke stammer fra den angivne udsteder. Et dokument er falsk, hvis en person eftergør en andens underskrift eller misbruger en fuldmagt. Brug af ukendte mellemnavne eller forkert adresse, hvorved identiteten skjules, kan også gøre et dokument falsk, ligesom det er falsk, hvis det er givet et indhold, som ikke hidrører fra den oprindelige udsteder, fx ved ændring af tal, se forfalskning.
Den strafbare handling, som kaldes dokumentfalsk, består i, at et falsk dokument benyttes for "at skuffe i retsforhold", dvs. forårsage en vildfarelse vedrørende ægtheden af dokumentet, som bliver bestemmende for en anden person; se også dokumentforbrydelse.